โพสต์ฯโกย27ล. กำไรพุ่ง452%โฆษณาเพิ่มขึ้น
โพสต์ พับลิชชิง กำไร 27 ล้านบาท พุ่ง 452% รายได้โฆษณาหนุน
10 พ.ค. 2556

โพสต์ พับลิชชิง กำไร 27 ล้านบาท พุ่ง 452% รายได้โฆษณาหนุน
นายภัค เพ่งศรี ประธานเจ้าหน้าที่ฝ่ายการเงิน บริษัท โพสต์ พับลิชชิง (POST) เปิดเผยถึงผลการดำเนินงานในงวดไตรมาสแรกปี 2556 ว่า บริษัทมีกำไรสุทธิ 27.75 ล้านบาท เพิ่มขึ้น 22.73 ล้านบาท หรือ 452% เทียบกับกำไรสุทธิเพียง 5.02 ล้านบาท ในงวดเดียวกันของปีก่อน
กำไรที่ดีขึ้นมากมาจากรายได้จากการขายและบริการ เพิ่มขึ้น 11% เป็นจำนวน 585.4 ล้านบาท รายได้จากการขายโฆษณาและการจัดงานส่งเสริมการขาย เพิ่มขึ้น 22% โดยเฉพาะรายได้ของหนังสือพิมพ์ M2F เพิ่มสูงขึ้นมาก
ขณะที่รายได้จากการขายสิ่งพิมพ์ลดลง 10% ยอดขายสิ่งพิมพ์แทรกลดลง รายได้จากธุรกิจโทรทัศน์ลดลง 32% เนื่องจากสัมปทานการร่วมผลิตรายการข่าวของสถานีโทรทัศน์ช่อง 11 จะสิ้นสุดลงในเดือน เม.ย.นี้ 
ขณะที่ต้นทุนขายและบริการ จำนวน 415.1 ล้านบาท เพิ่มขึ้น 6% ค่าใช้จ่ายในการขายและค่าใช้จ่ายในการบริหาร จำนวน 137.8 ล้านบาท เพิ่มขึ้น 4% 
สำหรับเงินกู้ยืมลดลง 108.5 ล้านบาท เหลือ 475 ล้านบาท เนื่องจากการลดลงของลูกหนี้การค้าและค่าใช้จ่ายลงทุนมีน้อย แต่คาดว่าเงินกู้ยืมจะเพิ่มขึ้นในระหว่างปี เนื่องจากบริษัทกำลังปรับปรุงระบบงานข่าว ระบบงานทำหน้าหนังสือพิมพ์ และปรับปรุงห้องบันทึกเทปโทรทัศน์และสถานที่ทำงานเพื่อรองรับการขยายธุรกิจโทรทัศน์